På skulen i Austrheim sette personalet på Jan Eggums «På an igjen» torsdag.
- Eg må jo umiddelbart seie at eg blei litt oppgitt. Me hadde jo runden i 2012/2013, og for berre eit år sidan var det eit vedtak om å rehabilitere skulen. Det skjedde aldri, seier rektor Kjersti Haugland.
Haugland stussar over om fylkesrådmannen har tatt høgde for at det er planar om å slå saman fylka Hordaland og Sogn og Fjordane. Elevane i Sogn og Fjordane som kunne sokna til Austrheim er ikkje rekna med i forslaget.
- Me risikerer då at det er ein skule i Knarvik, og så ingen skule før Dale i Sunnfjord. Nordhordland som region kjem ut med underdekning i 2030. Der det er overkapasitet er Bergen, seier ho.
Men Haugland seier dei tilsette på ingen måte gir opp enno.
- No er dette ei politisk sak, og me skal vere konstruktive i høyringssvaret. Dette har me gjort før, seier ho.